NARIADENIE KOMISIE (ES) č. 377/2005
zo 4. marca 2005,
ktorým sa zrušuje nariadenie (ES) č. 72/2005, ktoré pozastavuje preferenčné clo a opätovne zavádza clo spoločného colného sadzobníka za dovoz karafiátu jednokvetého (štandardného) pôvodom z Predjordánska a pásma Gazy
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 4088/87 z 21. decembra 1987, ktorým sa určujú podmienky uplatňovania preferenčných ciel na dovoz určitých druhov kvetov pochádzajúcich z Cypru, Izraela, Jordánska a Maroka, ako aj z Predjordánska a pásma Gazy (1), najmä na jeho článok 5 ods. 2 písm. b),
keďže:
(1)
Na základe rozhodnutia Rady 2005/4/ES z 22. decembra 2004 o uzavretí dohody vo forme výmeny listov medzi Európskym spoločenstvom a Organizáciou pre oslobodenie Palestíny (OOP) konajúcou v mene Palestínskeho orgánu Predjordánska a pásma Gazy, ktorá sa týka vzájomných liberalizačných opatrení a nahradenia protokolov č. 1 a 2 k dočasnej asociačnej dohode medzi Európskym spoločenstvom a Palestínskym orgánom (2), nie je potrebné od 1. januára 2005 stanoviť minimálne vstupné ceny pre ruže a karafiáty dovezené z Predjordánska a pásma Gazy, keďže všetky dovozy v rámci colnej kvóty sú v preferenčnom colnom režime.
(2)
Avšak napriek tomu boli tieto ceny vypočítané a výpočty viedli k prijatiu nariadenia Komisie (ES) č. 72/2005 (3).
(3)
Preferenčné clá zavedené nariadením Rady (ES) č. 747/2001 z 9. apríla 2001 ustanovujúcim správu colných kvót a referenčných množstiev Spoločenstva pre výrobky spĺňajúce požiadavky pre preferencie na základe dohôd s určitými krajinami Stredomoria a rušiace nariadenia (ES) č. 1981/94 a (ES) č. 934/95 (4) je preto potrebné obnoviť.
(4)
Nariadenie (ES) č. 72/2005 by sa preto malo zrušiť s účinnosťou od dátumu vstupu do platnosti tohto nariadenia s tým, že preplatenie ciel vybraných podľa uvedeného nariadenia sa môže vykonať v súlade s ustanoveniami nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (5) a nariadenia Komisie (EHS) č. 2454/93 z 2. júla 1993 zavádzajúceho ustanovenia pre vykonávanie nariadenia Rady (EHS) č. 2913/92 ustanovujúceho Colný kódex Spoločenstva (6).
(5)
V období medzi rokovaniami Riadiaceho výboru pre živé rastliny a pestovanie kvetov musí Komisia prijať tieto opatrenia,
PRIJALA TOTO NARIADENIE:
Článok 1
Nariadenie (ES) č. 72/2005 sa týmto zrušuje s účinnosťou od 18. januára 2005.
Článok 2
Toto nariadenie nadobúda účinnosť 5. marca 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. marca 2005